Louise Frevert (DF), 2003-04-01:
Som ligestillingsministeren skriver i forordet til redegørelsen »Perspektiv- og handlingsplan 2003«, så handler ligestillingsarbejdet om at skabe rammerne for, at kvinder og mænd, piger og drenge frit kan leve det gode liv.
Det er derfor med stor glæde, at Dansk Folkeparti kan konstatere, at de tiltag, som ligestillingsministeren effektuerede i 2002, afstedkommer nye og gode initiativer i årene fremover samt helt eksplicit i 2003.
Jeg skal blot komme med et par enkelte kommentarer til redegørelsen for 2002, da det væsentlige arbejde ligger foran os, hvorfor vi skal se fremad mod de gode initiativer for at få en optimal ligestilling imellem kønnene.
Det er glædeligt, at Elektricitetsrådet har udarbejdet kampagnemateriale a la gør det selv-elarbejdet for at øge sikkerheden i hjemmet.
Det kan dog mane til eftertanke, at ikke flere brancheorganisationer og statslige instanser har taget det gode initiativ op og udarbejdet materiale, der eksempelvis kunne relateres til VVS-branchen, da det ville kunne forebygge mange ulykker samt gøre ligeværdigheden i hjemmet mere synlig.
Det er en sag, der bør tages op af Erhvervsministeriet.
Derudover er det strålende, at man har nedsat en arbejdsgruppe, der skal se nærmere på, hvordan man kan analysere ligestillingskonsekvenserne af nye lovforslag.
Man kan så i disse ligestillingstider blive forbavset over, at man i 2002 ikke allerede har etableret en fælles ramme for ligelønsdiskussionen, men DA og LO har startet arbejdet, og regeringen vil lade det indgå i en løbende overvågning i Socialforskningsinstituttet.
Det er også glædeligt at konstatere, at ministeren er opmærksom på, at ligestilling ikke blot er noget, der skal være i en voksen alder, men at man allerede hos børn og unge skal bryde med de kønsstereotype rollemønstre.
Jeg kunne i perspektiv- og handlingsplanen savne, at man i den henseende havde formuleret, at arbejdet skulle foregå i meget større udstrækning i både folkeskolen og på ungdomsuddannelserne.
På den måde ville man slå to fluer med et smæk, da man kunne få fat på andengenerations- og tredjegenerationsindvandrere, som ville have et problem med ligestillingsaspektet.
Her må jeg bede ministeren om at kommentere, hvad man agter at gøre i de nye offentliggjorte tiltag, hvor dansk lovgivning diskriminerer indvandrerkvinder i Danmark, der efterlever Koranen i afsnit, som foreskriver visse regler, der kun tilgodeser mænd.
I min videre læsning blev jeg glædeligt overrasket over, at et af regeringens initiativer også var at se nærmere på mænd og ligestilling og ikke kun fokusere på kvinder.
Selvfølgelig vil der opstå problemer, når kulturer mødes.
Derfor har det stor betydning, at vi bliver ved med at fokusere på oplysning over for de etniske kvinder.
I forlængelse af initiativerne med hensyn til børn og unge og indvandrere er det kærkomment, at ministeren vil sætte fokus på sundheden, eller skal vi sige mangelen på samme hos store befolkningsgrupper.
Også her fokuserer ministeren på at få dette belyst.
Det skal ske allerede fra barnsben.
Ligestilling er ikke noget, man alene kan lovgive om, dermed også sagt: pådutte nogen.
Man skal selv ville det.
Derfor kan det ikke siges tydeligt nok, at det er hos kvinderne, det store slag skal slås, og det må være både hos indvandrerkvinder og etnisk danske kvinder, simpelt hen hos alle kvinder.
Vi er ikke gode nok til at sætte grænser.
Vi er ikke gode nok til at sige fra.
Det er stadig væk ikke comme il faut, at kvinder har lige så store arbejdsmæssige ambitioner, som mænd har.
Kvinderne skal lade være med at gå på kompromis, hvad børn og barsel angår, men simpelt hen sætte mændene stolen for døren og tvinge mændene til at tage den samme barsel som dem selv, måske oven i købet lade dem tage
hele barselperioden til forskel fra nu.
Ligeledes er vi i Dansk Folkeparti glade for, at de flerårige indsatsområder såsom bekæmpelse af vold mod kvinder og stop for handel med kvinder er i fokus, da vi ikke kan tolerere, at kvinder skal ligge under for den slags mandschauvinistisk adfærd.
Nok er vi gode i Danmark til at få indarbejdet ligestilling på alle arbejdspladser, men vi er ikke gode nok. Ligestillingsaspektet skal ske hele tiden ind i hverdagen.
Målet må være, at mænd og kvinder ikke alene bliver behandlet lige, men at vi også behandler hinanden med gensidig respekt.
Vi er et af foregangslandene i verden, og lad os blive ved med det.
Lad os gøre det endnu bedre, end vi gør det i dag.
Det er et område, som får stor betydning fremover, og vi synes, at de initiativer, der bliver sat i værk, er gode initiativer, som vi i Dansk Folkeparti kan bakke op.